**New Routemaster**，原名**New Bus for London**，係一款由英國倫敦前市長約翰遜提倡，專為倫敦設計嘅雙層巴士，由Wright Group造，2011年亮相。

發展
--

喺2007年，當時2008年倫敦市長選舉保守黨候選人約翰遜提出「新Routemaster」嘅構思，佢話如果佢當選就會將市內靈活性同埋安全性等方面受到批評嘅掛接巴士淘汰，並以「新Routemaster」取代。

約翰遜當選倫敦市長之後，喺2008年7月舉辦一個「新Routemaster」設計比賽，結果喺同年12月公佈，而當選作品就交咗畀啲巴士生產商，畀佢哋製作最終設計用嚟投標用。

冇耐之後，管理倫敦交通嘅Transport for London開展設計同建造新車嘅招標程序，並喺2009年5月22號正式邀請六間巴士生產商（包括亞歷山大丹尼士、EvoBus、Hispano Carrocera、Optare、Scania同埋Wright Group）去傾合約。2009年12月23號Transport for London宣佈新巴士會由Wright Group出。

2010年5月17號約翰遜同埋Transport for London局長Peter Hendy公佈由Transport for London、Wright Group同埋Heatherwick Studio炮製嘅New Bus for London最終設計。而佢嘅實物模型就喺2010年11月亮相，並喺倫敦運輸博物館展出。

第一架行得走得嘅New Bus for London喺2011年出廠，專係用嚟做測試，2011年5月開始試車。樣辦車喺2011年12月亮相。

設計
--

New Routemaster有前中後三隻門，兩條樓梯就分別喺司機位後面同埋車尾，其中尾門、後樓梯連車尾平台嘅設計概念就係源自AEC Routemaster，尾門喺售票員休息期間可以閂埋。巴士全長11.23米，2015年出咗一架較短身、長大概10.5米嘅版本。

架車係柴油／電力混能巴士，配康明斯ISBe四氣缸引擎同埋西門子混能驅動系統。連樣辦車在內頭272架付運嘅New Routemaster，除咗其中5架係原裝試用歐盟六型引擎之外，其餘都係配歐盟五型引擎。其後付運嘅New Routemaster都係配歐盟六型引擎。

喺運作期間，New Routemaster嘅一啲設計受到抨擊。喺2015年，傳媒報導話有多架New Routemaster嘅電池彎咗，淨係可以用引擎行車，結果要換過隻改良咗嘅電池；車廂嘅冷風機亦應付唔到需要，大熱天時車廂好翳焗，結果Transport for London決定使錢加返啲開得嘅窗。其後再有New Routemaster因為輔助轉向系統問題同埋行車期間隻尾門無端端開咗而要召回。

訂單
--

Transport for London首先引入8架New Bus for London樣辦車，編咗畀Arriva London公司去行倫敦巴士線38。第一架喺2012年2月27號開始行，而另外7架亦喺同年陸續投入服務。

喺2012年倫敦市長選舉，New Bus for London成為政治議題，爭取再做倫敦市長嘅Ken Livingstone話如果佢當選就唔再引入New Bus for London，而Boris Johnson就話如果佢連任到就會喺2016年及之前引入多600架New Bus for London。Boris Johnson連任之後，Transport for London喺2012年9月宣佈引入多600架New Bus for London，全部會喺2016年前交貨，每架賣£354,500。新車會由Transport for London擁有，並租畀唔同嘅巴士公司行倫敦中央區嘅巴士線。Transport for London喺2014年訂多200架，後修訂為197架；2016年再訂多195架，令總數增至1,000架。

呢啲車由2013年6月開始陸續投入服務，家陣有New Bus for London/New Routemaster行嘅巴士線有：

| 路線 | 首次引入日子 |
| --- | --- |
| 24 | 2013年6月22號 |
| 11 | 2013年9月21號 |
| 9 | 2013年10月26號 |
| 390 | 2013年12月7號 |
| 148 | 2014年2月15號 |
| 38/N38 | 2014年5月10號 |
| 8/N8 | 2014年6月28號 |
| 453 | 2014年10月18號 |
| 137 | 2014年12月2號 |
| 15 | 2015年2月28號 |
| 55/N55 | 2015年2月28號 |
| 12 | 2015年3月28號 |
| 73/N73 | 2015年5月14號 |
| 16 | 2015年9月26號 |
| 149 | 2015年10月13號 |
| 168 | 2015年12月10號 |
| 159 | 2015年12月12號 |
| 68 | 2016年2月6號 |
| 3/N3 | 2016年2月8號 |
| 59 | 2016年3月22號 |
| 91 | 2016年5月9號 |
| 3/N3 | 2016年2月8號 |
| N16 | 2016年10月8號 |
| 253/N253 | 2016年10月20號 |
| 21 | 2016年11月 |
| EL1 | 2017年2月18號 |
| EL2 | 2017年2月18號 |
| EL3 | 2017年2月18號 |
| 48 | 2017年2月25號 |
| 76 | 2017年3月25號 |
| 254 | 2017年6月3號 |
| 27 | 2018年11月24號（原10號線嘅車） |
| 87/N87 | 2019年3月30號（原88號線嘅車） |

2013至2014年，英國政府借咗頭三架New Bus for London做環球宣傳，第一架去美洲同埋亞洲，第二架去歐洲大陸，而第三架就去香港同埋新加坡。

2016年簡世德接任倫敦市長之後，Transport for London先決定終止所有New Routemaster嘅售票員服務，隨後再宣佈唔會再引入New Routemaster，慳返啲支出。最後一架New Routemaster喺2017年底出廠。

後續設計
----

2015年，Transport for London開始向唔同車廠提出，設計揉合New Routemaster元素，但係配雙門、單樓梯嘅車身。

家陣已經發佈嘅設計包括：

* 亞歷山大丹尼士Enviro 400H City，係亞歷山大丹尼士Enviro 400MMC其中一個版本。另外亦有柴油版Enviro 400 City同埋Scania底盤天然氣版Enviro 400 CBG City。
* Wright SRM，可以配富豪B5LH底盤。

兩款車身都可以畀倫敦以外嘅巴士公司選購。

參考
--

1. ↑  Wrightbus to design and build New Bus for London - Transport for London
2. ↑  "Boris Johnson and the Routemaster: soft edges and cheerful demeanour"，英國衞報，2011年5月27號
3. ↑  New Routemaster's battery problems mean many run on just diesel - BBC News，2015年7月20號
4. ↑  New Routemaster bus: TfL makes U-turn over windows - BBC News，2015年9月18號
5. ↑  Nearly 500 New Routemasters recalled due to steering problem - BBC News
6. ↑  Over 400 Routemasters to be recalled due to rear-door fault - BBC News
7. ↑  Ken Livingstone vows to halt rollout of new Routemaster buses，英國衞報，2012年4月18號
8. ↑  TfL orders 600 Borismasters 互聯網檔案館嘅歸檔，歸檔日期2013年10月18號，.，busandcoach.com，2012年9月20號
9. ↑  New buses deliver multi-million pound saving，Transport for London，2013年5月3號
10. ↑  London Routemaster buses: Wrightbus set to get order worth £60m, BBC Northern Ireland
11. ↑  London's New Routemaster buses cut 300 conductors - BBC News，2016年7月11號
12. ↑  London’s ‘Boris bus’ reaches end of road as Sadiq Khan halts purchases - 衞報，2016年12月31號

出面網頁
----

* New Routemaster－Transport for London
* Wright Group對New Bus for London嘅產品介紹

|  |  |
| --- | --- |
|  | 維基同享有多媒體嘅嘢：**New Routemaster** |